Tarybos Reglamentas (EEB) Nr. 3151/90
1990 m. spalio 29 d.
dėl išlaidų, priskirtų Europos žemės ūkio orientavimo ir garantijų fondo Garantijų skyriui, patikrinimų Portugalijoje sustiprinimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi, vadovaujantis 1970 m. balandžio 21 d. Tarybos reglamento (EEB) Nr. 729/70 dėl bendrosios žemės ūkio politikos finansavimo [3] su paskutiniais pakeitimais, padarytais Reglamentu (EEB) Nr. 2048/88 [4], 8 straipsniu, valstybės narės turi imtis priemonių, būtinų įsitikinti, kad Europos žemės ūkio orientavimo ir garantijų fondo (EŽŪOGF) finansuojami sandoriai yra iš tikrųjų atliekami ir teisingai įforminami, užkirsti kelią taisyklių pažeidimams ir imtis veiksmų dėl jų nesilaikymo bei atgauti dėl pažeidimų arba aplaidumo prarastas sumas;
kadangi nuo 1991 m. sausio 1 d. EŽŪOGF Garantijų skyrius pradės laipsniškai finansuoti Portugalijoje produktus, kuriems taikomas pereinamasis laikotarpis, ir dėl to ypač padidės šios valstybės narės už kontrolę atsakingų ir išlaidas apmokėti įgaliotų departamentų darbo krūvis;
kadangi Portugalijos Vyriausybė pagal Reglamento (EEB) Nr. 729/90 4 straipsnį paskyrė Instituto Nacional de Intervenção e Garantia Agrícola (INGA) apmokėti didžiąją minėtojo reglamento 2 ir 3 straipsniuose nurodytų išlaidų dalį ir užtikrinti duomenų apie visas išlaidas, įskaitant ir tas, kurias iš tiesų apmoka kitos šiam tikslui paskirtos institucijos, koordinavimą ir apdorojimą;
kadangi INGA neturi pakankamos duomenų apdorojimo infrastruktūros, kuri užtikrintų visų duomenų apie EŽŪOGF Garantijų skyriaus finansuojamas išlaidas optimalų surinkimą, apdorojimą, tikrinimą ir perdavimą; kadangi tikėtina, kad šis trūkumas varžys patikimą valdymą, tikrinimus ir pažeidimų bei sukčiavimo prevenciją;
kadangi INGA parengė projektą šiam trūkumui kompensuoti ir, atsižvelgdamas į sąnaudas, paprašė Bendrijos finansinio indėlio į jo įgyvendinimą,
PRIĖMĖ ŠĮ REGLAMENTĄ:
1 straipsnis
1. Bendrijos įnašas suteikiamas Portugalijai, kad ji galėtų sukurti duomenų apdorojimo sistemą Instituto Nacional de Intervenção e Garantia Agrícola ir sąsajas su kitomis mokėjimo ir monitoringo agentūromis.
2. 1 dalyje nurodyta duomenų apdorojimo sistema turi leisti surinkti, apdoroti, stebėti ir perduoti Komisijai duomenis apie išlaidas, kurias Portugalijoje finansuoja EŽŪOGF Garantijų skyrius. Visų pirma ji turi užtikrinti patikimą valdymą ir patikrinimų veiksmingumą bei pažeidimų ir sukčiavimo, kurie gali padaryti žalos EŽŪOGF, prevenciją.
3. Bendrijos finansinis įnašas negali būti didesnis kaip 70 % realių išlaidų, patirtų kuriant ir atiduodant naudoti 1 dalyje nurodytą duomenų apdorojimo sistemą, o bendra įnašo suma negali būti didesnė kaip 4 milijonai ekiu.
2 straipsnis
1. Bendrijos finansinis įnašas gali būti mokamas išankstinėmis įmokomis.
2. Taikant 1 straipsnio 3 dalį, 4 milijonai ekiu konvertuojami į Portugalijos eskudus taikant keitimo kursą, galiojantį priešpaskutinę mėnesio, po kurio buvo išmokėtas likutis, darbo dieną ir skelbiamą Europos Bendrijų oficialiojo leidinio"C" serijoje.
3 straipsnis
Išsamios šio reglamento įgyvendinimo taisyklės prireikus patvirtinamos Reglamento (EEB) Nr. 729/70 13 straipsnyje nustatyta tvarka.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1990 m. spalio 29 d.